# \\dctsk2\okamv\7. Zelena župa\FINAL_LOGO_ZELENA_ZUPA_2016.jpgznak_nadokumenty *Trenčiansky samosprávny kraj*

# *Tlačová správa*

# 

# 

**Trenčín, 14. máj 2017**

**Zelené oči vyzývajú: S vlastným enviroprojektom môžete po novom prísť len do konca augusta**

*Navrhnite vlastný enviroprojekt a získajte od župy peniaze na jeho realizáciu. Po novom však môžete svoje návrhy v rámci grantového systému s názvom Zelené oči podávať už len do konca augusta.*

Žiadať o finančné prostriedky pritom môže nielen obec, ale aj príspevkové a rozpočtové organizácie, ktoré obec zriaďuje. So zaujímavým enviroprojektom môžu prísť aj podnikatelia. Jedinou podmienkou je **verejnoprospešný účel** takéhoto projektu. Župa sa v rámci grantového systému s názvom [Zelené oči](https://www.tsk.sk/regionalny-rozvoj/zelena-zupa/zelene-oci.html?page_id=323086) pokúša premeniť nápady obyvateľov kraja na skrášlenie svojho okolia na realitu. Výška príspevku župy na projekt je obmedzená, je ňou suma 2 tisíc eur. Aj za tie sa však dajú zrealizovať projekty prospešné pre životné prostredie. Ochrana životného prostredia patrí totiž k hlavným cieľom Trenčianskeho kraja ako Zelenej župy.

Minulý rok prišlo na Úrad TSK bezmála 20 žiadostí. Z nich sa zrealizoval napríklad projekt výsadby zelene v novovytvorenej pešej zóne v obci Dolné Vestenice, či projekt bylinkovej záhrady a ovocného sadu v obci Bukovec. S cieľom edukovať žiadateľov TSK usporiadal vo februári na túto tému informačný seminár.

Poslanci Zastupiteľstva TSK na svojom májovom zasadnutí okrem toho schválili skrátenie doby na predkladanie žiadostí a projektov. Kým doteraz bolo podávanie ohraničené koncom septembra, po novom je žiadosti možné podávať len do konca augusta. Posunutie termínu podávania žiadostí súvisí s realizáciou projektov. „*Keďže väčšina projektov sa týka zlepšovania stavu životného prostredia a výsadby zelene, po ukončení procesu posúdenia predkladaných žiadostí nezostával dostatočný časový priestor a klimatické podmienky neboli primerané na úspešnú realizáciu predmetných projektov do konca kalendárneho roka,“* uviedol projektový manažér projektu Zelená župa **Martin Macíček***.* Župný parlament pristúpil k skráteniu doby aj preto, že žiadateľ, ktorému bol projekt schválený, je do konca roku povinný projekt nielen ukončiť, ale aj vyúčtovať.

Ak nosíte v hlave projekt, ktorý prispeje k zveľadeniu verejných priestorov v kraji, pošlite ho na Úrad TSK do konca augusta. Viac informácií o tom, čo má žiadosť obsahovať, nájdete na webovej stránke TSK, v sekcii [Regionálny rozvoj](https://www.tsk.sk/regionalny-rozvoj/zelena-zupa/zelene-oci.html?page_id=323086). Tešíme sa na každý váš nápad.

***Pre viac informácií kontaktujte****: Mgr. Barbora Jánošková, Odd. komunikácie a medzinárodných vzťahov TSK,* [*barbora.janoskova@tsk.sk*](mailto:barbora.janoskova@tsk.sk)*, tel.: +421/ 32/ 65 55 910, mobil +421/ 901/ 918/ 146*